Che tres santas imagines

Che tres santas imagines benides
a mi fagher in sognu cumpagnia.
Solu in sos regnos de sa fantasia
cun amabile grazia ridides

E de sa gioia santa chi tenia
s’impressione in bisos mi attides.
M’appen’ischidu ’ois isparides
e pius forte est cudda pena mia.

Grae m’est in sa vida a camminare
senza sa ostra cara cumpagnia
chi fit sa forza mia ei s’orgogliu.

Su dolore che unda ’e su mare
benit sempre cun furia sighia,
ei su coro est peus d’un’iscogliu.